Update: 9:49AM E MAI kacivaka na yacadratou na i matai ni wasewase ni mata vakaturi era na tu ena tikite ni Fiji Labour Party ena vuku ni veidigidigi eda sa vakanamata tiko kina na lewenivanua, oya ena vula o Seviteba.
E mai kacivaki ena Vakarauwai sa oti e lewe 26 era na veiqatitaka na i dabedabe e Palimedi.
E wili eke na peresitedi ni soqosoqo o Lavenia Padarath, e dua e kena dau ena buturara ni vuli o Doketa Rohit Kishore, Kini Maraiwai, Narendra Padarath, Rupeni Silimaibau, Monica Raghwan kei Sanaila Suluka, e dua na ovisa vakacegu mai Rakiraki.
E wili talega eke o Ratu Filimoni Ralogaivau na turaga mai Solevu, e Bua.
E ratou vakaraitaka na i vakailesilesi ni Fiji Labour Party ni matai ni lewenivanua me kerea me na dua vei ira na mata vakaturi o Suluka.
Ena nona vosa na i liuliu ni soqosoqo o Mahedra Chaudhry, e kaya ni na sega toka ni na levu na dredre ena sotavi ena veidigidigi ena yabaki oqo, baleta ni na vakayacori ga ena loma ni dua na siga.
E tukuna ni gauna oqo e dodonu me da sa na cakacaka vakaukauwa ena noda sereki mai na veika e vakavuna na matanitu e cici tiko ena gauna oqo. Ena qai kacivaki tale eso na yaca ni mata vakaturi ena vula mai oqo.
Vei ira na lewe 26 era sa digitaki oqo e wili kina o Arvind Datt, Laisa Bale, loya o Mohammed Anwar Khan, Roseline Lagi, Damodran Nair, Hari Krishna, e dua vei ira na turaga e dau lewena tu na Nationalist Party o Josaia Waqabaca, Pratap Sen, Surendra Lal, e dua na dau qito ena veicaqe kei na veivacu o Solomone Catarogo, Udit Narayan, Vyas Deo Sharma, Tulsi Ram, Mohammed Tahir, Joji Koroiwaqa, Kamlesh Chandra, Paras Somaiya, Kara Bidesi, Anendra Prasad kei Deo Narayan.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn